Period: Old Babylonian
Genre: Literary
Transliteration:
<SURFACE>
{d}iš-bi-er₃-ra-ra u₃-na-a-dug₄
{d}i-bi₂{d}suen lugal-zu na-ab-be₂-a
en-na {d}en-lil₂ lugal-ŋu₁₀ me-še₃ i-im-ŋen-ne-en
za-e ur₅-gin₇ ka i₃-bal-e
ud-da {d}en-lil₂-le ŋa₂-a-ra hul ba-an-gig
dumu-ni {d}suen-na-ra hul ba-an-gig
urim₂{ki} lu₂-kur₂-ra bi₂-in-šum₂-mu
ki šag₄-ba nu-me-a lu₂-kur₂ im-zig₃-ge kur-kur im-suh₃-suh₃
ud {d}en-lil₂-le dumu-ni {d}suen-na-ra im-me-gur
za-e inim-zu ŋiškim im-ma-an-tuku
2(u) gun₂ kug-babbar še sa₁₀-e-de₃ šu ba-e-ti
2(diš) še gur-ta-am₃ kug-babbar 1(diš) giŋ₄-e bi₂-in-sa₁₀-sa₁₀-e
ŋa₂-a-ra 1(diš) še gur-ta-am₃ za-e mu-un-gen₆
puzur₄{d}nu-muš-da šagina bad₃ igi-hur-saŋ-ŋa₂
mar-tu lu₂-kur₂-ra šag₄ kalam-ma-ŋu₁₀-še₃ a-gin₇ im-da-an-kur₉-re-en
en-na {ŋiš}tukul sag₃-ge-de₃ nam-mu-e-ši-in-gi
lu₂ saŋ-du nu-tuku kalam-ma i₃-ŋal₂-la
a-gin₇ mar-tu-e an-ta nam-mu-ši-in-gi

Cuneiform:
<SURFACE>
𒀭𒅖𒁉𒀴𒊏𒊏𒅇𒈾𒀀𒅗
𒀭𒄿𒉈𒀭𒂗𒍪𒈗𒍪𒈾𒀊𒁉𒀀
𒂗𒈾𒀭𒂗𒆤𒈗𒈬𒈨𒂠𒄿𒅎𒁺𒉈𒂗
𒍝𒂊𒄯𒁶𒅗𒉌𒁄𒂊
𒌓𒁕𒀭𒂗𒆤𒇷𒂷𒀀𒊏𒅆𒌨𒁀𒀭𒍼
𒌉𒉌𒀭𒂗𒍪𒈾𒊏𒅆𒌨𒁀𒀭𒍼
𒋀𒀕𒆠𒇽𒉽𒊏𒉈𒅔𒋧𒈬
𒆠𒊮𒁀𒉡𒈨𒀀𒇽𒉽𒅎𒍣𒄀𒆳𒆳𒅎𒄗𒄗
𒌓𒀭𒂗𒆤𒇷𒌉𒉌𒀭𒂗𒍪𒈾𒊏𒅎𒈨𒄥
𒍝𒂊𒅗𒍪𒅆𒁾𒅎𒈠𒀭𒌇
𒎙𒄘𒆬𒌓𒊺𒉚𒂊𒉈𒋗𒁀𒂊𒋾
𒈫𒊺𒄥𒋫𒀀𒀭𒆬𒌓𒁹𒂆𒂊𒉈𒅔𒉚𒉚𒂊
𒂷𒀀𒊏𒁹𒊺𒄥𒋫𒀀𒀭𒍝𒂊𒈬𒌧𒄀
𒅤𒊭𒀭𒉡𒈲𒁕𒄊𒀴𒂦𒅆𒄯𒊕𒂷
𒈥𒌅𒇽𒉽𒊏𒊮𒌧𒈠𒈬𒂠𒀀𒁶𒅎𒁕𒀭𒆭𒊑𒂗
𒂗𒈾𒄑𒆪𒉺𒄀𒉈𒉆𒈬𒂊𒅆𒅔𒄀
𒇽𒊕𒁺𒉡𒌇𒌧𒈠𒉌𒅅𒆷
𒀀𒁶𒈥𒌅𒂊𒀭𒋫𒉆𒈬𒅆𒅔𒄀